KOMUNIKAZZJONI TAL-KUMMISSJONI LILL-KUNSILL U LILL-PARLAMENT EWROPEW L-intensifikar tal-ġlieda kontra l-kuntrabandu tas-sigarretti u forom oħra ta' kummerċ illegali fil-prodotti tat-tabakk - Strateġija komprensiva tal-UE /* COM/2013/0324 final */





WERREJ KOMUNIKAZZJONI MILL-KUMMISSJONI LILL-KUNSILL U LILL-PARLAMENT EWROPEW L-intensifikar tal-ġlieda kontra l-kuntrabandu tas-sigarretti u forom oħra ta' kummerċ illegali fil-prodotti tat-tabakk - Strateġija komprensiva tal-UE 1........... Introduzzjoni................................................................................................................... 4 2........... In-Natura u l-Iskala tal-problema tal-UE tal-kummerċ illegali tat-tabakk.......................... 5 2.1........ In-natura tal-kummerċ illegali.......................................................................................... 5 2.2........ L-iskala u l-ambitu tal-kummerċ illegali fl-UE................................................................... 6 2.3........ Il-pajjiżi terzi li minnhom joriġinaw il-prodotti tat-tabakk illegali........................................ 6 2.4........ Il-produzzjoni illegali fl-UE.............................................................................................. 8 2.5........ Il-marki kummerċjali kkonfiskati u l-postijiet tal-konfiska................................................. 8 3........... Il-fatturi li jikkontribwixxu għall-kummerċ illegali.............................................................. 9 3.1........ L-inċentivi huma għoljin u l-lakuni huma sostanzjali........................................................... 9 3.2........ Il-miżuri għall-kontroll tal-katina tal-provvista ma jaqblux mat-theddida.......................... 10 3.3........ L-isfidi għall-awtoritajiet tal-infurzar............................................................................... 11 3.3.1..... L-awtoritjajiet tad-dwana u tat-taxxi............................................................................. 11 3.3.1.1.. Il-ġestjoni tar-riskju...................................................................................................... 11 3.3.1.2.. Il-metodi ta' kontroll, it-tagħmir, it-taħriġ u l-għodda tal-IT............................................. 12 3.3.2..... Awtoritajiet tal-infurzar oħrajn....................................................................................... 12 3.3.3..... Il-kollaborazzjoni fost l-awtoritajiet u l-atturi tal-UE....................................................... 13 3.3.4..... Il-korruzzjoni................................................................................................................ 13 3.3.5..... Il-kooperazzjoni internazzjonali mal-awtoritajiet tal-pajjiżi terzi....................................... 13 3.4........ Diżinċentivi baxxi: Is-sanzjonijiet imposti mill-Istati Membri huma relativament baxxi....... 13 4........... It-triq ’il quddiem.......................................................................................................... 14 4.1........ Il-miżuri għat-tnaqqis tal-inċentivi.................................................................................. 14 4.2........ Il-miżuri biex tiġi żgurata l-katina tal-provvista................................................................ 15 4.3........ Il-miżuri biex jissaħħaħ l-infurzar.................................................................................... 16 4.3.1..... L-indirizzar tal-isfidi tal-awtoritajiet tal-infurzar tal-UE.................................................... 16 4.3.1.1.. Il-ġestjoni tar-riskju...................................................................................................... 16 4.3.1.2.. L-azzjonijiet operattivi................................................................................................... 16 4.3.1.3.. L-għodod u t-tagħmir tal-IT.......................................................................................... 16 4.3.1.4.. Il-kooperazzjoni bejn l-awtoritajiet tal-UE..................................................................... 17 4.3.1.5.. Iz-zona(i) problematika/problematiċi speċifika/speċifiċi.................................................. 17 4.3.1.6.. Il-kondiviżjoni tal-għarfien espert u tal-aħjar prattiki....................................................... 18 4.3.2..... It-tisħiħ tal-kooperazzjoni mal-pajjiżi ewlenin tas-sors u tat-tranżitu................................ 19 4.4........ It-tisħiħ tas-sanzjonijiet.................................................................................................. 20 5........... Konklużjoni.................................................................................................................. 21 KOMUNIKAZZJONI TAL-KUMMISSJONI LILL-KUNSILL U LILL-PARLAMENT EWROPEW L-intensifikar tal-ġlieda kontra l-kuntrabandu tas-sigarretti u forom oħra ta' kummerċ illegali fil-prodotti tat-tabakk - Strateġija komprensiva tal-UE 1. Introduzzjoni Skont l-istimi tal-Uffiċċju Ewropew Kontra l-Frodi (OLAF) il-kummerċ illegali[1] tas-sigarretti jikkawża telf finanzjarju annwali ta' aktar minn EUR 10 biljun fil-baġits tal-Unjoni Ewropea u l-Istati Membri tagħha[2]. Dan it-telf jiġi mid-dazji doganali mhux imħallsa kif ukoll mit-taxxi, inklużi t-taxxi fuq il-valur miżjud (VAT) u d-dazji tas-sisa mhux imħallsa. Is-sigarretti jikkostitwixxu l-akbar sehem tal-kummerċ illegali tat-tabakk, iżda prodotti oħrajn tat-tabakk (bħal pereżempju t-tabakk tal-brim) jiġu kkumerċjalizzati illegalment ukoll. Għaxar snin ilu, il-kummerċ illegali kien l-aktar magħmul minn kuntrabandu fuq skala kbira bil-kontejners ta' marki kummerċjali magħrufa tas-sigarretti. Tul dawn l-aħħar snin, is-sehem relattiv tal-kuntrabandu ta' dawn il-"marki kummerċjali ewlenin"[3], naqas. Min-naħa l-oħra, il-falsifikazzjoni, il-produzzjoni illegali u, l-aktar importanti, il-kuntrabandu ta' "marki kummerċjali oħra[4]" (prodotti l-aktar barra l-UE fi kwantitajiet li jaqbżu bil-kbir id-domanda ta' dawk is-swieq nazzjonali) qed jiżdied. Il-kummerċ illegali tat-tabakk mhuwiex biss kwistjoni ekonomika. Minbarra l-ħsara sinifikanti li jagħmel lid-dħul nazzjonali u tal-UE, il-kummerċ illegali jappoġġa l-ekonomija sewda. Huwa kważi eklużivament il-qasam tal-gruppi kriminali organizzati li jaħdmu bejn il-fruntieri. Barra minn hekk, minn perspettiva ta' saħħa, il-kummerċ illegali jnaqqas l-effett tal-inizjattivi politiċi li jimmiraw li jnaqqsu l-konsum tal-prodotti tat-tabakk, b'mod partikolari fost il-gruppi vulnerabbli bħal pereżempju ż-żgħażagħ u l-gruppi b'introjtu baxx. Il-prodotti tat-tabakk illegali fil-maġġoranza mhumiex prodotti skont ir-rekwiżiti tal-leġiżlazzjoni tal-UE dwar il-prodotti tat-tabakk[5]. Il-Kummissjoni Ewropea u l-Istati Membri diġà ħadu azzjoni biex jikkontrollaw il-kummerċ illegali tat-tabakk. Pereżempju, ġew konklużi Ftehimiet ta' Kooperazzjoni legalment vinkolanti ma' erba' mill-manifatturi ewlenin tas-sigarretti fid-dinja[6]. Fl-2011, il-Kummissjoni ppreżentat Pjan ta' Azzjoni biex titratta l-kuntrabandu fil-fruntiera fuq l-art tan-naħa tal-Lvant tal-UE[7] biex tindirizza l-problemi identifikati f'dik iż-żona ġeografika partikolari. Madankollu, l-analiżi tal-informazzjoni disponibbli[8] turi li minkejja dawn l-isforzi, b'mod globali, il-kummerċ illegali qed jiżdied fl-UE. L-UE qed tiffaċċja influss illegali dejjem jiżdied ta' marki kummerċjali oħra li ġejjin minn barra l-UE kif ukoll żieda fil-produzzjoni u d-distribuzzjoni illegali fl-UE. Barra minn hekk, il-kummerċ illegali fil-prodotti tat-tabakk ċertament mhuwiex esklużiv għall-UE – huwa problema madwar id-dinja kollha. F'Novembru 2012, il-176 Parti Kontraenti fil-Konvenzjoni ta' Qafas dwar il-Kontroll fuq it-Tabakk (FCTC) tad-WHO adottaw Protokoll għall-Konvenzjoni speċifikament biex jindirizzaw il-problema tal-kummerċ illegali tal-prodotti tat-tabakk[9]. Il-problema hija sinifikanti u dinjija. Timmanifesta ruħha f'modi differenti fil-fruntieri u fl-UE. Il-kummerċ illegali huwa influwenzat minn fatturi ta' domanda u provvista, u min-nuqqas tal-effettività tal-miżuri ta' kontroll. L-impatt finanzjarju sostanzjali tiegħu fuq il-baġits tal-UE u l-Istati Membri huwa serju ħafna, b'mod partikolari fil-kriżi ekonomika attwali fl-UE. Huwa ċar li minħabba dan huwa meħtieġ approċċ komprensiv għall-problema tal-kummerċ illegali tat-tabakk. Il-Komunikazzjoni tiddeskrivi n-natura u l-iskala tal-problema tal-UE tal-kummerċ illegali tat-tabakk, tidentifika l-fatturi li jikkontribwixxu lejha, u tipproponi Strateġija tal-UE komprensiva biex tiġġieled kontra l-problema fl-UE. L-approċċ komprensiv tal-Istrateġija jqis li l-ġlieda kontra l-kummerċ illegali hija kwistjoni trasversali li hija affettwata minn bosta fatturi u motivaturi u li tinvolvi firxa wiesgħa ta' politiki nazzjonali u/jew tal-UE. 2. In-natura u l-iskala tal-problema tal-UE tal-kummerċ illegali tat-tabakk 2.1. In-natura tal-kummerċ illegali Il-kummerċ illegali tat-tabakk jinkludi fenomeni differenti, li sa ċertu punt huma differenti u jeħtieġu reazzjonijiet differenti f'livelli differenti. Il-forom differenti tal-kummerċ illegali jinkludu: · il-kuntrabandu (internazzjonali) ta' prodotti ġenwini tat-tabakk (jiġifieri l-marki kummerċjali ewlenin u l-"marki kummerċjali oħra") · il-kuntrabandu (internazzjonali) ta' sigarretti foloz, u · il-produzzjoni u d-distribuzzjoni illegali fl-UE (bla dazji doganali, VAT u dazji tas-sisa mhux imħallsa). Il-kuntrabandu internazzjonali (ta' oġġetti ġenwini u foloz) jista' jinvolvi: · dikjarazzjonijiet foloz/mhux korretti (jiġu ddikjarati d-deskrizzjoni/il-valur/l-oriġini eċċ. il-ħżiena tal-oġġetti– jitħallsu d-dazji doganali l-ħżiena, jekk jitħallsu, VAT u dazji tas-sisa mhux imħallsa), · jinħbew l-oġġett ġewwa l-merkanzija leġittima jew fil-vetturi jew mal-passiġġieri (dazji doganali, VAT u dazji tas-sisa mhux imħallsa), u fl-aħħar nett, · jinqasmu l-fruntieri b'mod illegali, jiġu evitati kompletament l-awtoritajiet (dazji doganali, VAT u dazji tas-sisa mhux imħallsa). Fl-UE, il-kummerċ illegali jinkludi l-produzzjoni u d-distribuzzjoni illegali/mhux awtorizzata fit-territorju tad-dwana tal-UE (inkluż bejn ġurisdizzjonijiet tat-taxxa differenti). Id-distribuzzjoni illegali tinkludi oġġetti prodotti fl-UE ddikjarati għall-esportazzjoni jew għall-kunsinna fl-UE u mressqa bisospensjoni tal-VAT u tas-sisa iżda li qatt ma jitilqu mit-territorju tad-dwana tal-UE jew li jiġu kkunsinnati lil destinatarju fl-UE li huwa indikat fid-dokument tas-sisa fl-EMCS[10] jew fil-formola tal-VAT, u wkoll oġġetti importati rrilaxxati fil-ċirkolazzjoni ħielsa fl-UE bisospensjoni tal-VAT u tas-sisa, li mbagħad jiġu distribwiti illegalment mingħajr ma jitħallsu l-VAT u s-sisa. Jinkludi wkoll l-irtirar mir-reġim tat-tranżitu l-oġġetti li mbagħad jinbigħu illegalment gl-UE (dazji doganali, VAT u dazji tas-sisa mhux imħallsa). 2.2. L-iskala u l-ambitu tal-kummerċ illegali fl-UE L-istudji dwar dan is-suġġett jirrikonoxxu[11] li huwa partikolarment diffiċli li jitkejjel il-kummerċ illegali minħabba n-natura illegali u klandestina tal-attività. Madankollu, huma disponibbli xi stimi[12]. Il-konsum tas-sigarretti illegali fl-UE ġie stmat minn studju ffinanzjat mill-UE għal 8,5 % fl-2007[13] tal-konsum globali. Il-Project Star Report tal-KPMG tal-2012[14] ta stima tal-konsum illegali ta' 8,4 % għall-2007, 8,6 % għall-2008, 8,9 % għall-2009, 9,9 % għall-2010, 10,4 % għall-2011 u 11,1 % għall-2012. Dan jikkorrispondi għal żieda ta' 30 % fl-aħħar sitt snin. Il-konfiski rrappurtati mill-Istati Membri jikkonfermaw li s-sigarretti jikkostitwixxu bil-kbir l-akbar parti tal-konfiski tal-prodotti tat-tabakk[15], għalkemm ġew irreġistrati wkoll xi konfiski sinifikanti tat-tabakk tal-brim (Hand Rolling Tobacco - HRT). Tipi oħra ta' prodotti tat-tabakk ma jidhrux f'għadd sinifikanti. 2.3. Il-pajjiżi terzi li minnhom joriġinaw il-prodotti tat-tabakk illegali Skont id-dejta disponibbli, il-pajjiżi ewlenin ta' provenjenza għall-prodotti tat-tabakk bil-kuntrabandu huma, fl-ordni ta' importanza: iċ-Ċina, l-Emirati Għarab Magħquda (UAE)[16], il-Vjetnam, il-Malasja, il-Federazzjoni Russa, Singapor, il-Bjelorussja u l-Ukraina. Ċart 1. Informazzjoni dwar ir-Rotot || Kwantità (f'pakketti ta' sigarretti) Tip ta' Marka Kummerċjali || Marki Kummerċjali Ewlenin || Marki Kummerċjali oħra Għadd ta' Konfiski Iċ-Ċina tkompli tkun il-pajjiż tas-sors għall-maġġoranza tas-sigarretti kkonfiskati. Analiżi tal-kampjuni kkonfiskati turi li dawn huma l-aktar sigarretti foloz. Il-kunsinni illegali kkonfiskati ntbagħtu bil-baħar direttament lill-portijiet marittimi Ewropej jew trasbordati minn Singapor u l-Malasja, fejn il-kummerċ illegali huwa aggravat min-nuqqas ta' kontroll fiż-żoni ħielsa. Filwaqt li fil-passat l-UAE dehru l-aktar bħala punt ta' trasbord, l-informazzjoni attwali tindika b'mod ċar ir-rwol ġdid tagħhom bħala post ta' produzzjoni importanti għal marki kummerċjali oħra[17], b'mod partikolari fiż-żoni ħielsa tagħhom. Il-Greċja tidher li hija mira ewlenija għad-dħul ta' kunsinni bil-baħar miċ-Ċina u l-UAE. Il-kunsinni ta' spiss jiġu trasbordati fl-Eġittu, it-Turkija u portijiet oħrajn fil-Mediterran tal-Lvant. Minkejja l-miżuri li diġà twettqu, il-fruntiera tal-Lvant tal-UE tkompli wkoll tkun mira għall-kummerċ illegali, b'mod partikolari r-reġjun Baltiku. Il-pajjiżi ewlenin ta' provenjenza hemmhekk huma r-Russja, l-Ukraina u aktar u aktar il-Bjelorussja. Fil-każ tar-Russja (u l-UAE wkoll), ħafna mill-prodotti kkonfiskati huma ġenwini. Dan ifisser li huma prodotti legalment, iżda f'kwantitajiet li jaqbżu bil-kbir id-domanda lokali fil-pajjiżi tas-sors. Irrispettivament jekk id-dazji jitħallsu fil-pajjiż ta' oriġini tagħhom jew le, dawn il-prodotti mbagħad jiddaħħlu b'kuntrabandu fl-UE. Analiżi mwettqa mill-FRONTEX tikkonferma li l-kuntrabandu tas-sigarretti huwa waħda mill-problemi ewlenin li jaffettwaw il-fruntiera tal-Lvant tal-UE, u tissuġġerixxi skala sinifikanti ta' kuntrabandu mill-pajjiżi tal-Balkani tal-Punent. Din l-analiżi tissuġġerixxi wkoll li l-kuntrabandu tas-sigarretti jaffettwa x-xogħol tal-awtoritajiet tal-fruntieri fil-fruntieri tal-art tal-Lvant, inklużi l-fruntieri tal-art mat-Turkija u mal-pajjiżi tal-Balkani tal-Punent[18]. Il-modus operandi tal-kuntrabandu jvarja ħafna. L-oġġetti jaslu permezz ta' kontejners li jinġarru fuq il-baħar, vetturi fit-toroq (trakkijiet, vannijiet, karozzi), bil-baħar jew fuq ix-xmajjar fuq bastimenti żgħar, bil-ferroviji u wkoll bħala merkanzija bl-ajru u bil-posta. Id-dħul tal-prodotti tat-tabakk moħbijin ma' oġġetti oħra jkompli jkun l-aktar modus operandi importanti. Il-kuntrabandu ripetut ta' kwantitajiet żgħar (dak l-imsejjaħ ant-smuggling) huwa problema sinifikanti fir-reġjuni tal-fruntieri. Xi kultant dan it-traffiku huwa organizzat sew u l-kwantitajiet żgħar jiġu kkonsolidati f'tagħbijiet akbar qabel ma jiġu trasportati fi Stati Membri oħra għall-bejgħ fis-suq illegali. Għandu jiġi enfasizzat li l-kriminalità organizzata għandha rwol importanti fil-kummerċ illegali u dan jaggrava l-problema aktar[19]. Il-kummerċ illegali tat-tabakk huwa attività bi profitt għoli u riskju baxx u għalhekk huwa partikolarment attraenti għall-gruppi tal-kriminalità organizzata li għandhom il-possibbiltà li jaħslu l-profitti kbar li jkollhom mill-kummerċ illegali. 2.4. Il-produzzjoni illegali fl-UE Ammonti sinifikanti ta' sigarretti probabbilment jiġu prodotti illegalment fl-UE wkoll. L-għadd ta' fabbriki illegali magħrufa żdied malajr: fl-2011, l-Istati Membri skoprew disa' fabbriki illegali u huwa smat li għandhom kapaċità konġunta ta' produzzjoni ta' aktar minn disa' miljun sigarrett kuljum. Fl-2010, ġew skoperti ħames fabbriki biss bħal dawn. 2.5. Il-marki kummerċjali kkonfiskati u l-postijiet tal-konfiska Is-sehem ta' marki kummerċjali oħra kkunfiskati meta mqabbel mal-marki kummerċjali ewlenin[20] qed jiżdied kontinwament u laħaq madwar 58 % fl-2011. Il-miżuri implimentati mill-erba' manifatturi l-kbar skont il-Ftehimiet ta' Kooperazzjoni, bħal pereżempju l-lokalizzazzjoni u t-traċċar tal-prodotti tat-tabakk, diliġenza dovuta fir-rigward tal-klijenti u l-prevenzjoni tal-ħasil tal-flu, wasslu b'mod ċar għal tnaqqis sinifikanti fil-preżenza tal-prodotti ta' dawn il-kumpaniji fis-suq illegali. Xi wħud mill-marki kummerċjali oħra[21] li ġew ikkonfiskati fil-perjodu analizzat kienu kkonfiskati fi kwantitajiet simili għall-marki kummerċjali ewlenin, jew juru tendenzi kbar 'l fuq[22], u dan huwa indikazzjoni ċara li huma stabbiliti sew fis-swieq illegali. Kwantitajiet sinifikanti ta’ ċerti marki kummerjċali oħra[23] huma prodotti fl-UE. Analiżi tat-tip ta' post/il-mezz ta' trasport tal-konfiska turi li filwaqt li l-konfiski fil-portijiet marittimi jkomplu jirrappreżentaw l-ogħla kwantitajiet ikkonfiskati, il-konfiski fuq l-art żdiedu u laħqu wkoll livell sinifikanti fl-għadd ta’ konfiski u fil-kwantitajiet ikkonfiskati. Ċart 2. Tip ta' post tal-konfiska Tip ta' Post tal-Konfiska || PORT MARITTIMU || FUQ L-ART POST MHUX MAGĦRUF FRUNTIERA FUQ L-ART MAĦŻEN POST IEĦOR ĊENTRU TAL-POSTA PORT (MARINA) AJRUPORT ŻONA TA’ KUMMERĊ ĦIELES PORT INTERN FERROVIJA IBĦRA MIFTUĦA PASSAĠĠ FUQ L-ILMA INTERN || Kwantità (f'pakketti ta' sigarretti) || Għadd ta' konfiski 3. Il-fatturi li jikkontribwixxu għall-kummerċ illegali Il-kummerċ fil-prodotti tat-tabakk huwa kumpless minħabba l-ammont kbir ta’ regoli u rekwiżiti (pereżempju regoli tat-taxxa differenti) li japplikaw. Għalhekk l-indirizzar tal-kummerċ illegali jirrikjedi l-applikazzjoni tal-proċeduri u r-regoli doganali tal-UE standard kif ukoll proċeduri tat-taxxa nazzjonali kumplessi għall-klassifikazzjoni, l-ivvalutar u l-applikazzjoni tar-rati korretti tat-taxxa. Bħala konsegwenza,l-indirizzar tal-kummerċ illegali (l-inċentivi, id-diżinċentivi u l-kontroll tiegħu) huwa wkoll kumpless. Il-kummerċ illegali tas-sigarretti huwa stimolat permezz ta’ erba’ motivaturi li huma: (1) inċentivi għoljin u lakuni sostanzjali; (2) miżuri għall-kontroll tal-katina tal-provvista li ma jaqblux b'mod xieraq mal-iskala tat-theddid; (3) l-awtoritajiet tal-infurzar jiffaċċaw ċerti sfidi ġenerali u speċifiċi; (4) diżinċentivi baxxi: is-sanzjonijiet huma baxxi. Biex strateġija tkun ta’ suċċess fil-ġlieda kontra l-kuntrabandu tas-sigarretti din trid tindirizza l-inċentivi u d-diżinċentivi, kif ukoll il-fatturi ta' kontroll, fl-istess ħin. 3.1. L-inċentivi huma għoljin u l-lakuni huma sostanzjali Il-prodotti tat-tabakk huma b’mod ġenerali intaxxati ħafna fl-UE. Id-dazji fuq l-importazzjoni huma għoljin, bejn 40 % u 58 %[24]. L-inċidenza tat-taxxa totali (inkluża l-VAT) hija bejn 70,12 % tat-taxxa inkluż il-prezz tal-bejgħ bl-imnut (TIRSP) fuq is-sigarretti tal-prezz medju peżat (WAP) fil-Lussemburgu u 88,97 % fir-Renju Unit. Peress li ħafna minn dawn il-fatturi jvarjaw nazzjonalment, id-differenzi fil-prezz (kif imħallsa mill-konsumatur aħħari) fir-rigward tal-prodotti tat-tabakk, kemm fl-UE kif ukoll meta mqabbla mal-pajjiżi ġirien tagħha huma sinifikanti. Fil-qasam tad-dazji tas-sisa fuq is-sigarretti, id-diskrepanza bejn l-Istat Membru bl-aktar taxxa baxxa u b'dik l-aktar għolja tammonta għal EUR 206,41 għal kull 1 000 sigarrett - aktar minn EUR 4 għal kull pakkett ta’ 20 sigarrett - u dan joħloq domanda u inċentiv qawwijin ukoll għad-distribuzzjoni illegali fil-ġurisdizzjonijiet tat-taxxa fl-UE. Firxiet simili fir-rati tas-sisa jeżistu għal prodotti oħra tat-tabakk. Għalkemm id-diskrepanzi fil-prezzijiet naqsu bejn il-pajjiżi tal-UE, il-prezzijiet fil-pajjiżi fuq il-fruntiera tal-Lvant jibqgħu sa tmien darbiet aktar baxxi. Id-differenzi sinifikanti bejn il-prezzijiet tal-bejgħ bl-imnut bit-taxxa inkluża ħolqu ambjent ta’ xiri transfruntiera mmexxi purament mit-taxxa u ta’ kuntrabandu u frodi. Ix-xiri transfruntiera huwa totalment legali u, tabilħaqq, jikkostitwixxi wieħed mill-benefiċċji tas-suq intern sakemm il-prodotti jkunu nxtraw minn individwi għall-użu personali tagħhom. Madankollu, hemm distinzjoni żgħira bejn dan u l-“kuntrabandu” fl-UE fejn individwi jixtru t-tabakk fi Stati Membri oħra li jidher li jkun għall-użu personali tagħhom imma minflok ibigħuh mingħajr ma jħallsu d-dazju tas-sisa fl-Istat Membru ta’ konsum. Id-diskrepanza tas-sisa ma’ pajjiżi terzi ġirien hija saħansitra akbar b’mod sinifikanti. Il-kumplessità tar-regoli applikabbli wkoll joħloq inċentivi għall-attivitajiet illegali. B’mod partikolari l-leġiżlazzjoni tat-tassazzjoni li tikkonċerna l-oġġetti tat-tabakk hija kumplessa fil-kuntest tal-UE, speċjalment peress li ħafna minnha hija nazzjonali. Id-definizzjoni ta’ prodotti tat-tabakk soġġetti għas-sisa żżomm livell għoli ta’ kumplessità u l-għadd ta’ problemi ta' klassifikazzjoni u definizzjoni qed jiżdied għal ċerti prodotti wkoll[25]. Barra minn hekk, hemm “żoni griżi”[26] u lakuni bejn il-kuntrabandu u l-importazzjoni legali tat-tabakk (u wkoll ix-xorb) u l-prodotti fil-limiti ta' eżenzjoni fuq l-importazzjoni applikabbli għall-vjaġġaturi, it-tnejn ġejjin minn pajjiżi terzi kif ukoll li jivvjaġġaw fl-UE. Miżuri biex jirrestrinġu r-rilaxx għall-konsum ta’ volumi kbar/eċċessivi ta’ prodotti tat-tabakk eżatt qabel żieda fit-taxxi (antiċipazzjoni) bħalissa wkoll mhumiex biżżejjed. Il-ħolqien ta' ħażniet żejda rrilaxxati għall-konsum qabel żieda fit-taxxi jwassal għal evitar tat-taxxa sinifikanti u jnaqqas il-ġbir tad-dħul tal-Istati Membri. B’mod aktar ġenerali, l-identifikazzjoni u l-klassifikazzjoni tal-prodotti tat-tabakk (u l-oriġini tagħhom) jistgħu jkunu diffiċli u jeħtieġu tagħmir speċjalizzat jew analiżi fil-laboratorju. Dawn id-diskrepanzi u l-lakuni jiffurmaw inċentiv ekonomiku sinifikanti għall-kuntrabandu u forom oħra ta’ kummerċ illegali. 3.2. Il-miżuri għall-kontroll tal-katina tal-provvista ma jaqblux mat-theddida Fid-dawl tal-inċentivi ċari għall-kriminali biex jinvolvu ruħhom fil-kummerċ illegali, il-miżuri biex jikkontrollaw il-katini tal-provvista tat-tabakk, mill-awtoritajiet jew mill-operaturi ekonomiċi nfushom, huma insuffiċjenti. Minbarra ftehimiet eżistenti mal-manifatturi prinċipali, sa issa ma hemm l-ebda miżura legali fil-livell tal-UE li tobbliga lill-operaturi ekonomiċi involuti fil-katina tal-provvista tat-tabakk biex jeżerċitaw id-diliġenza dovuta matul l-attivitajiet tagħhom[27]. Hemm ukoll, f’dan l-istadju, l-ebda obbligu legali ġenerali fis-seħħ għall-produtturi jew l-importaturi biex jimmonitorjaw il-moviment tas-sigarretti u prodotti oħra tat-tabakk permezz tal-katina tal-provvista tagħhom (il-lokalizzazzjoni). Fin-nuqqas ta’ miżuri bħal dawn, huwa diffiċli ħafna (anki impossibbli) għall-awtoritajiet biex jiddeterminaw f’liema punt prodott ġie ddevjat lejn il-kummerċ illegali (it-traċċar). Fid-dawl tal-kuntest tax-xejriet u l-inċentivi deskritti hawn fuq, ir-rekwiżiti attwali għall-operaturi ekonomiċi biex jikkontrollaw il-katini tal-provvista għandhom, minkejja ftit suċċess fir-rigward tal-kuntrabandu tal-marki kummerjċali ewlenin, jiġu kkunsidrati b’mod ċar insuffiċjenti. 3.3. L-isfidi għall-awtoritajiet tal-infurzar F’dak li għandu x’jaqsam mal-infurzar, l-awtoritajiet tad-dwana u tat-taxxa huma l-atturi ewlenin fil-ġlieda kontra l-kuntrabandu minn pajjiżi terzi. L-għassiesa u l-pulizija tal-fruntiera wkoll għandhom rwol x’jaqdu. Il-pulizija u l-awtoritajiet tat-taxxa — u f’bosta Stati Membri d-dwana wkoll — huma atturi ewlenin fil-ġlieda kontra l-produzzjoni u d-distribuzzjoni illegali fl-UE. L-awtoritajiet kollha involuti (tad-dwana, tat-taxxa, l-għassiesa jew il-pulizija tal-fruntiera) jiffaċċaw għadd importanti ta’ diffikultajiet. Uħud minn dawn huma ta’ natura ġenerali (pereżempju l-isfidi relatati mal-iskambju tad-dejta, il-ġestjoni tar-riskju u l-immirar) u xi wħud huma speċifiċi għall-kummerċ illegali tat-tabakk. Barra minn hekk, il-mekkaniżmi ta’ kooperazzjoni bejn l-awtoritajiet u l-korpi tal-UE mhux dejjem jeżistu biex jippermettu kollaborazzjoni effettiva bejniethom, u dan ixxekkel l-isforz globali. 3.3.1. L-awtoritajiet tad-dwana u tat-taxxi L-awtoritajiet doganali jagħmlu użu tal-persunal, is-sistemi tal-IT u l-proċeduri u t-tagħmir ta’ kontroll tagħhom għall-iskoperta ta’ għadd ta’ traffiku internazzjonali illegali ta' oġġetti, prinċipalment inklużi l-prodotti tat-tabakk. L-awtoritajiet doganali tal-UE huma konnessi, minħabba li dawn huma unjoni doganali bi bażi legali komuni, permezz ta' netwerk tal-IT kondiviż, gruppi esperti konġunti u skambju ta’ uffiċjali[28]. L-awtoritajiet tat-taxxa tal-UE jinvolvu ruħhom ukoll f’diversi forom ta’ kooperazzjoni amministrattiva biex jiġġieldu kontra l-frodi u l-evażjoni tat-taxxa fl-UE kollha. Għadd ta’ sistemi u netwerks tal-IT immexxija mill-Kummissjoni jappoġġaw il-kooperazzjoni bejn l-awtoritajiet f’din il-ħidma[29]. Din il-kooperazzjoni tinkludi mhux biss l-iskambju ta’ informazzjoni dwar ir-riskji[30] iżda wkoll in-netwerks trans-Ewropej biex jiġi kkontrollat il-moviment tal-oġġetti f’sospensjoni tad-dazji doganali u taxxi oħra.[31] Madankollu, l-awtoritajiet doganali u tat-taxxa jiffaċċaw għadd ta’ sfidi fil-ġlieda kontra l-kummerċ illegali tat-tabakk estern u fl-UE. 3.3.1.1. Il-ġestjoni tar-riskju L-awtoritajiet doganali żviluppaw tul l-aħħar snin qafas komuni għall-ġestjoni tar-riskju fir-rigward il-movimenti fil-katini ta’ provvista kummerċjali ta’ oġġetti li qed jaqsmu l-fruntiera esterna tal-UE. Kif ġie enfasizzat reċentement fil-Komunikazzjoni dwar il-Ġestjoni tar-Riskju Doganali u s-Sigurtà tal-Katina tal-Provvista[32], l-awtoritajiet doganali tal-UE jiffaċċaw għadd ta’ sfidi f’termini tal-implimentazzjoni tal-ġestjoni effikaċi tar-riskji. Dawn għandhom x’jaqsmu b’mod partikolari mal-kwalità, id-disponibbiltà u l-kondiviżjoni tad-dejta bħala bażi għal attivitajiet effettivi tal-ġestjoni tar-riskju, il-kontroll u l-investigazzjoni. Il-Komunikazzjoni identifikat problemi speċifiċi fid-dejta pprovduta mill-operaturi ekonomiċi bħala bażi għat-twettiq ta’ analiżi tar-riskju, fil-kapaċità tal-awtoritajiet doganali tal-UE li jużaw u jaqsmu l-informazzjoni dwar ir-riskju bejniethom u ma’ awtoritajiet oħra, kif ukoll ħtieġa li tittejjeb il-kooperazzjoni u l-kondiviżjoni tad-dejta u l-analiżi kemm mal-operaturi ekonomiċi kif ukoll mal-imsieħba internazzjonali. Ġew ippreżentati proposti għal aktar miżuri biex tittejjeb il-kapaċità tad-dwana fil-ġestjoni tar-riskji fil-katina tal-provvista għall-oġġetti kollha, inkluża konverġenza akbar fl-użu tal-informazzjoni, is-sorsi tad-dejta, l-għodod u l-metodi użati mid-dwana biex jidentifikaw ir-riskji u janalizzaw il-movimenti tal-katina tal-provvista kummerċjali. L-implimentazzjoni se jkollha wkoll impatt sinifikanti fuq il-kapaċità tad-dwana tal-UE li tiġġieled kontra l-problema tal-kuntrabandu tat-tabakk. 3.3.1.2. Il-metodi ta' kontroll, it-tagħmir, it-taħriġ u l-għodda tal-IT Il-kontroll għal ċerti tipi ta’ kuntrabandu bħalma meta t-tabakk illegali jinħeba fil-merkanzija leġittima (trasport tal-passiġġieri jew kummerċjali) jew fil-vetturi huwa wkoll diffiċli minħabba n-nuqqas ta’ tipi ta’ tagħmir ta' kontroll xierqa bħal perżempju skeners u klieb imħarrġa biex ixammu. Mhux l-Istati Membri kollha jiddisponu minn livell xieraq ta’ tali tagħmir biex jipproteġu l-fruntieri esterni tagħhom. Il-livell u l-kwalità ta’ sensibilizzazzjoni u taħriġ tal-uffiċjali jista' wkoll ikollu impatt fuq l-effettività nazzjonali fl-indirizzar tal-kuntrabandu. Fis-suq intern, l-indirizzar tal-kutrabandu tas-sigarretti jeħtieġ netwerks nazzjonali ta’ timijiet ta' detezzjoni fuq l-art li jimmiraw biex ifixklu u jżarmaw il-provvista u d-distribuzzjoni tat-tabakk illegali fil-postijit tal-bejgħ bl-imnut, tax-xogħol u dak privat. Dan jinkludi l-istabbiliment ta’ unitajiet ta’ kontroll mobbli (il-kontroll tat-tieni linja) u l-estensjoni tal-kontrolli għall-punti ta' kontroll fuq l-art u għas-swieq. Mhux l-Istati Membri kollha implimentaw din il-prattika. Filwaqt li jeżistu għadd ta’ għodod tal-IT speċifiċi bħala appoġġ għall-ġlieda kontra l-kummerċ illegali tas-sigarretti fil-livell tal-UE, hemm evidenza wkoll li ċerti tas-sistemi tal-IT eżistenti bħalissa ma jintużawx sal-potenzjal sħiħ tagħhom. Pereżempju, il-modulu ta’ rappurtar ġdid CIGINFO fis-Sistema ta’ Informazzjoni Kontra l-Frodi (AFIS) juri titjib ċar, iżda minkejja l-isforzi għar-razzjonalizzazzjoni u s-simplifikazzjoni tar-rappurtar tal-konfiski mill-Istati Membri, xi informazzjoni kruċjali għadha sistematikament nieqsa jew mhux kompluta. L-informazzjoni f’termini ta’ movimenti ta’ prodotti tat-tabakk (NCTS, EMCS) ukoll mhijiex sfruttata għalkollox bi teknoloġiji ġodda bħal pereżempju mal-analitika tad-dejta. 3.3.2. Awtoritajiet tal-infurzar oħrajn Il-pulizija u l-awtoritajiet ta' għassa tal-fruntieri wkoll għandhom rwol x’jaqdu fil-ġlieda kontra l-forom differenti tal-kummerċ illegali tal-prodotti tat-tabakk. Ir-responsabbiltà tal-protezzjoni tal-fruntieri esterni hija tal-Istati Membri, ibbażata fuq sett ta’ regoli u proċeduri komuni Ewropej. Huma jaqdu rwol ewlieni fl-identifikazzjoni ta' prodotti tat-tabakk ttrasportati illegalment mill-fruntiera ħadra tal-UE. L-awtoritajiet tal-Istati Membri huma megħjuna fil-ġlieda kontra l-kriminalità transfruntiera mill-FRONTEX[33]. Il-Frontex twettaq analiżi tar-riskju, tikkoordina l-kooperazzjoni operattiva bejn l-Istati Membri u tiżviluppa u topera s-sistemi ta’ informazzjoni li jippermettu l-iskambju ta’ informazzjoni, fost kompiti oħra. Billi l-ġlieda kontra l-kummerċ illegali tal-prodotti tat-tabakk hija primarjament il-kompitu tad-dwana, ir-rwol tal-awtoritajiet tal-pulizija jvarja minn Stat Membru għal ieħor. Madankollu, il-pulizija għandha rwol ewlieni fil-ġlieda kontra l-kriminalità organizzata u r-reati assoċjati, bħal pereżempju l-ħasil tal-flus. L-Uffiċċju Ewropew tal-Pulizija (EUROPOL) jappoġġa lill-awtoritajiet tal-pulizija tal-Istati Membri fil-ġlieda kontra l-kriminalità serja, u b’mod partikolari l-manifattura u d-distribuzzjoni illegali tal-prodotti tat-tabakk fl-UE, inkluż il-frodi organizzat tal-VAT. Il-EUROJUST[34] jappoġġa l-kooperazzjoni bejn l-awtoritajiet kompetenti tal-Istati Membri sabiex jagħmel l-investigazzjonijiet u l-prosekuzzjonijiet tagħhom ta’ reati serji aktar effettivi. 3.3.3. Il-kollaborazzjoni fost l-awtoritajiet u l-atturi tal-UE Politika effettiva mmirata lejn l-indirizzar tal-kummerċ illegali tal-prodotti tat-tabakk teħtieġ kooperazzjoni mmirata fost l-aġenziji nazzjonali tal-infurzar tal-liġi u tal-investigazzjoni. Il-ħolqien ta’ task forces maħtura, li jinkludu għassiesa doganali u finanzjarji, il-pulizija kif ukoll kwalunkwe aġenzija oħra tal-infurzar tal-liġi wera li huwa ta’ suċċess. Madankollu, din mhijiex prattika mifruxa fl-Unjoni Ewropea. Anki fil-livell tal-UE, l-iskambju tal-informazzjoni u l-intelliġenza fost il-korpi tal-UE involuti fil-ġlieda kontra l-frodi tad-dwana, il-kriminalità organizzata u l-kriminalità transfruntiera (l-OLAF, l-EUROPOL, l-EUROJUST u l-FRONTEX) jeħtieġ li jiġi mtejjeb. 3.3.4. Il-korruzzjoni Fl-aħħar nett, bosta studji[35] u każijiet tal-OLAF urew li l-korruzzjoni fl-awtoritajiet tal-infurzar tal-liġi tfixkel il-ġlieda effettiva kontra l-kummerċ illegali, b’mod partikolari fejn il-korruzzjoni taffettwa l-awtoritajiet doganali[36]. Il-korruzzjoni tal-uffiċjali attwalment għadha waħda mill-metodi ewlenin użati minn il-kuntrabandisti biex ikopru l-attivitajiet illegali tagħhom. 3.3.5. Il-kooperazzjoni internazzjonali mal-awtoritajiet tal-pajjiżi terzi Dimensjoni sinifikanti tal-problema tal-kummerċ illegali tat-tabakk hija internazzjonali. Informazzjoni dwar ir-riskji, ix-xejriet, it-theddid u b’mod partikolari fil-kuntest tal-investigazzjonijiet teħtieġ livell għoli ta’ skambju ta’ informazzjoni u kooperazzjoni mal-awtoritajiet tal-pajjiżi tas-sors u tat-tranżitu. Il-grad u l-kwalità ta’ kooperazzjoni bejn l-UE u l-pajjiżi terzi jvarjaw ħafna u kultant il-kooperazzjoni tkun diffiċli ħafna. Minħabba sforzi konġunti, il-koperazzjoni mal-Ukraina u l-Moldova tjiebet f’dawn l-aħħar sentejn, kuntrarju għas-sitwazzjoni li tikkonċerna l-Bjelorussja. Il-kooperazzjoni operattiva mar-Russja, iċ-Ċina u l-Malasja hija tajba, iżda għad hemm problemi kbar minħabba d-daqs tal-kummerċ illegali li joriġina minn dawn il-pajjiżi. Ma hemmx biżżejjed kooperazzjoni operattiva minn Singapor u l-UAE fir-rigward taż-żoni ħielsa f’dawn il-pajjiżi. Il-korruzzjoni fl-awtoritajiet tal-infurzar tal-liġi hija wkoll problema importanti fil-pajjiżi tas-sors u tat-tranżitu barra l-UE. 3.4. Diżinċentivi baxxi: Is-sanzjonijiet imposti mill-Istati Membri huma relativament baxxi Minkejja l-inċentivi ovvji, u l-qligħ kbir li qed isir permezz tal-kummerċ illegali, il-kuntrabandisti jiffaċċjaw riskji relattivament baxxi fl-UE, biex ma nsemmux x’imkien ieħor[37]. Is-sanzjonijiet għall-kuntrabandu tas-sigarretti jvarjaw ħafna fl-Istati Membri. Dawn ivarjaw f’termini tal-approċċ għas-sanzjonijiet (amministrattiv jew kriminali) kif ukoll fil-gravità tal-penali. Fi Stat Membru wieħed, is-sentenza massima għall-aktar każijiet serji ta’ reati bħal dawn tista' tkun il-priġunerija ta’ mhux aktar minn sena, filwaqt li f’oħrajn l-awturi jistgħu jirċievu penali ta’ mhux aktar minn 10 snin. Bl-istess mod, il-livelli tal-multi jvarjaw b’mod sinifikanti. Is-sanzjonijiet diverġenti b’mod sinifikanti jipprovdu opportunità għall-kuntrabandisti li jagħżlu l-punti ta’ dħul tagħhom lejn l-UE skont fejn japplikaw is-sanzjonijiet l-aktar baxxi. 4. It-triq ’il quddiem Fit-triq 'il quddiem proposta, ġew identifikati azzjonijiet biex jiġu indirizzati l-aspetti kollha tal-problema. Madankollu, biex ir-riżorsi skarsi jiġu ffokati, l-enfasi trid titqiegħed fuq dawk il-miżuri li jippromettu l-aktar effetti immedjati, jiġifieri fuq l-iżgurar tal-katina tal-provvista b’mod aktar effettiv u t-tisħiħ tal-infurzar. L-azzjonijiet relatati mal-miżuri li ġejjin huma elenkati fil-Pjan ta’ Azzjoni li jakkumpanja din il-Komunikazzjoni. 4.1. Il-miżuri għat-tnaqqis tal-inċentivi Bħalissa, il-possibbiltà li jiġu armonizzati d-dazji tas-sisa fl-UE, biex ma nsemmux mal-pajjiżi ġirien, hija limitata. Madankollu, filwaqt li din l-idea tiġi żviluppata fit-tul fl-UE u mal-ġirien tal-Lvant b’mod partikolari, ikunu jistgħu jittieħdu miżuri oħra fl-immedjat u fuq medda qasira ta’ żmien biex jitnaqqsu l-inċentivi u l-lakuni. Pereżempju, id-definizzjoni tat-tabakk soġġett għas-sisa, li żżomm livell għoli ta’ kumplessità, tista' tibbenefika minn simplifikazzjoni billi tiġi allinjata mad-definizzjonijiet tad-dwana. Definizzjoni preċiża tal-prodotti soġġetti għas-sisa bbażata fuq kriterji oġġettivi hija pre-kundizzjoni biex jitħaffef il-piż amministrattiv fuq l-operaturi ekonomiċi u l-awtoritajiet tat-taxxa, u b’hekk jitnaqqsu l-lakuni u jiġi żgurat livell ogħla ta’ konformità mal-leġiżlazzjoni tas-sisa. Fir-rigward taż-żona griża bejn il-kuntrabandu u l-importazzjoni legali minn vjaġġaturi, il-Kummissjoni qed tikkunsidra li telabora gwida teknika sabiex tappoġġa lill-Istati Membri fl-użu ta' kriterji oġġettivi meta japplikaw il-limiti ta' eżenzjoni għall-vjaġġaturi. Rigward l-antiċipazzjoni, jeħtieġ li jiġi eżeminat jekk regoli bażiċi komuni kontra l-antiċipazzjoni jistgħux jillimitaw l-evitar tat-taxxa filwaqt li jiġu evitati distorsjonijiet kompetittivi bejn l-operaturi ekonomiċi stabbiliti fi Stati Membri differenti. Il-miżuri kontra l-antiċipazzjoni huma marbuta mal-prova tal-ħlas tad-dazji tas-sisa. Operaturi fdati li daħlu fi ftehimiet li jiżguraw standards ogħla ta’ konformità għandhom ikunu jistgħu jibbenefikaw minn perjodi tranżizzjonali itwal sabiex jagħtu prova tal-ħlas tad-dazji tas-sisa. Għandhom jitnaqqsu mhux biss l-inċentivi għall-kuntrabandisti, iżda wkoll dawk għall-konsumaturi. Sabiex iċ-ċittadini jaqtgħu qalbhom milli jixtru sigarretti u prodotti oħrajn tat-tabakk illegali, l-impatt negattiv tal-kummerċ illegali għandu jkun magħruf aħjar għall-pubbliku ġenerali, b’mod partikolari l-impatt fuq il-finanzi nazzjonali u l-involviment tal-kriminalità organizzata, kif ukoll il-fatt li l-prodotti illegali ma jikkonformawx mal-leġiżlazzjoni tal-UE dwar il-prodotti tat-tabakk, pereżempju fir-rigward tad-dispożizzjonijiet dwar l-ingredjenti u l-preżentazzjoni obbligatorja tat-twissijiet dwar is-saħħa fuq il-pakkett. Il-Kummissjoni se - teżamina kif tista’ tiġi ssimplifikata l-applikazzjoni tar-regoli tas-sisa, pereżempju permezz ta’ gwida teknika; - tesplora l-limitazzjoni tal-evitar tat-taxxi billi ddaħħal regoli bażiċi komuni kontra l-antiċipazzjoni; - tespandi l-azzjonijiet immirati diġà eżistenti f’kooperazzjoni mal-Istati Membri interessati u volontarji sabiex ikun hemm sensibilizzazzjoni pubblika dwar il-ħsara kkawżata mill-konsum tal-prodotti tat-tabakk illegali r-riskji speċifiċi assoċjati miegħu. 4.2. Il-miżuri biex tiġi żgurata l-katina tal-provvista Bħala l-ewwel miżura biex jiġu żgurati aħjar il-katini tal-provvista tat-tabakk, l-UE u l-Istati Membri għandhom interess komuni biex jiffirmaw, jirratifikaw u jimplimentaw b’mod effettiv il-protokoll tal-FCTC, inklużi l-miżuri rigward il-liċenzji tat-tagħmir tal-manifattura, id-diliġenza dovuta u d-dispożizzjonijiet dwar iż-żoni ħielsa fl-UE. L-aktar importanti, il-Protokoll jobbliga lill-Partijiet biex jistabbilixxu sistema ta’ lokalizzazzjoni u traċċar għall-prodotti tat-tabakk kollha li jiġu fabbrikati fl-UE jew importati fit-territorju tagħha (l-Artikolu 8)[38]. L-element ewlieni ta’ sistema bħal din jikkonsisti f’marki ta' identifikazzjoni uniċi li jgħinu biex jiġu ddeterminati l-oriġini u l-punt ta’ devjazzjoni tal-prodotti lejn il-kummerċ illegali. Din is-sistema tippermetti l-monitoraġġ u l-kontroll tal-moviment tal-prodotti tat-tabakk u l-istat legali tagħhom mill-awtoritajiet kompetenti tal-Partijiet (jiġifieri l-Istati Membri u l-Kummissjoni Ewropea) u tinkludi wkoll l-iskambju ta’ informazzjoni mas-sħab internazzjonali permezz tal-punt fokali dinji għall-kondiviżjoni tal-informazzjoni fis-Segretarjat tad-WHO tal-FCTC. Tali sistema ta’ lokalizzazzjoni u traċċar ittejjeb il-kontroll tal-katina tal-provvista b’mod sinifikanti u ssaħħaħ il-miżuri eżistenti applikati għall-moviment ta’ prodotti soġġetti għas-sisa fl-UE (l-EMCS - għall-oġġetti tal-UE jew NCTS - għall-oġġetti mhux tal-UE). Il-karatteristiċi bażiċi tas-sistemi nazzjonali ta' lokalizzazzjoni u traċċar għandhom jiġu stabbiliti fil-livell tal-UE, sabiex jiġu evitati distorsjonijiet fis-suq intern tal-UE tal-prodotti tat-tabakk. Dan jinkiseb permezz tal-adozzjoni tal-proposta reċenti tal-Kummissjoni għal Direttiva ġdida dwar il-Prodotti tat-Tabakk (Tobacco Products Directive - TPD)[39]. Sabiex tiżgura t-traċċabbiltà sħiħa tal-prodotti tat-tabakk u tiżgura li hemm biss prodotti konformi fis-suq tal-UE, il-proposta (l-Artikolu 14) tipprevedi miżuri ta’ lokalizzazzjoni u traċċar fil-livell tal-pakkett għall-prodotti tat-tabakk tul il-katina tal-provvista kollha (minbarra fil-bejgħ bl-imnut). Il-proposta tipprevedi li l-manifatturi tat-tabakk jikkonkludu kuntratti ma’ partijiet terzi indipendenti li jipprovdu kapaċitajiet għall-ħażna tad-dejta għal sistema bħal din filwaqt li tiġi żgurata t-trasparenza sħiħa u l-aċċessibbiltà għall-awtoritajiet tal-Istati Membri u l-Kummissjoni Ewropea. Barra minn hekk, il-proposta tipprevedi wkoll karatteristika tas-sigurtà fuq il-prodotti kollha tat-tabakk, li għandha tgħin lill-konsumaturi u lill-awtoritajiet jagħmlu distinzjoni bejn il-prodotti ġenwini u dawk foloz. Għalhekk, il-proposta tal-Kummissjoni għal Direttiva ġdida dwar il-Prodotti tat-Tabakk fiha, fl-Artikolu 14 tagħha, dispożizzjonijiet dwar il-lokalizzazzjoni u t-traċċar li huma konformi bis-sħiħ mal-Protokoll tal-FCTC fir-rigward tal-kummerċ fl-UE tal-prodotti tat-tabakk. Il-Kummissjoni se tipproponi miżuri - biex jiġi ffirmat, ratifikat u implimentat il-Protokoll tal-FCTC fil-livell tal-UE; - biex tiġi żgurata l-konformità mad-dispożizzjonijiet tal-Protokoll fir-rigward tal-kwistjonijiet li jaqgħu taħt il-kompetenzi tal-UE. Il-Parlament Ewropew u l-Kunsill għandhom jadottaw il-proposta tal-Kummissjoni għal Direttiva ġdida dwar il-Prodotti tat-Tabakk malajr kemm jista’ jkun, inklużi l-miżuri proposti dwar il-lokalizzazzjoni u t-traċċar. 4.3. Il-miżuri biex jissaħħaħ l-infurzar 4.3.1. L-indirizzar tal-isfidi tal-awtoritajiet tal-infurzar tal-UE 4.3.1.1. Il-ġestjoni tar-riskju L-implimentazzjoni tal-azzjonijiet identifikati fil-Komunikazzjoni dwar il-Ġestjoni tar-Risjku Doganali, speċifikament dwar il-kwalità tad-dejta li għandha tingħata mill-operaturi ekonomiċi, u l-aċċessibbiltà u l-kondiviżjoni tagħha għal skopijiet ta’ ġestjoni tar-riskju se tipprovdi qafas ikkoordinat aktar b’saħħtu u aktar koerenti għall-ġestjoni tar-riskju u tista’ ttejjeb l-immirar ta’ operazzjonijiet suspettużi (inkluż dawk li jinvolvu l-prodotti tat-tabakk). Il-kondiviżjoni ta’ informazzjoni analitika mal-uffiċċji doganali tal-UE u atturi oħra tal-UE li għandhom rwol fil-ġlieda kontra tal-kummerċ internazzjonali illegali se żżid il-kapaċità tal-awtoritajiet operattivi. Dan il-qafas imtejjeb se jikkontribwixxi b’mod sinifikanti għall-ġlieda kontra l-forom kollha tal-kummerċ illegali, inkluż il-kuntrabandu tat-tabakk. 4.3.1.2. L-azzjonijiet operattivi L-azzjonijiet operattivi mwettqa taħt il-Pjan ta’ Azzjoni tal-Fruntiera tal-Lvant diġà qed juru riżultati promettenti u għandhom jitkomplew jiġi implimentati b'din l-Istrateġija. Bħala parti minn Qafas tal-UE għall-Ġestjoni tar-Risjku Doganali, il-qasam tal-kuntrabandu tas-sigarretti ġie assenjat Żona ta’ Kontroll ta' Prijorità (Priority Control Area - PCA) għas-sena l-2013 biex jiġu żgurati kontrolli kkoordinati aktar intensivi bbażati fuq ir-riskju fl-UE kollha[40]. Biex tikkumplimenta l-PCA, il-Kummissjoni u d-dwana Rumena jorganizzaw Operazzjoni Doganali Konġunta (Joint Customs Operation - JCO) reġjonali, li tinvolvi wkoll lill-Ukraina u l-Moldova. Wara r-riżultati ta’ dawn l-azzjonijiet, se jiġu stabbiliti u implimentati rakkomandazzjonijiet speċifiċi biex isaħħu l-kapaċità sistematika tal-UE biex tidentifika u timmira r-riskji komuni identifikati fil-qasam tas-sigarretti. Wara analiżi finali pożittiva tar-riżultati, jista’ wkoll jiġi rrakkomandat li jiġu organizzati aktar azzjonijiet immirati dwar il-kummerċ illegali tat-tabakk, possibbilment li jkunu jinvolvu fatturi speċifiċi ta' riskju għoli bħal pereżempju l-kunsinni li ġejjin minn pajjiżi tas-sors ewlenin bħall-UAE jew ċentri ta’ riskju stabbiliti. In-nuqqasijiet fl-Operazzjonijiet Doganali Konġunti (JCO) identifikati mill-Grupp ta' Ħidma dwar il-Kooperazzjoni Doganali tal-Kunsill (Council Customs Cooperation Working Party - CCWP)[41] għandhom jiġu indirizzati u l-kondiviżjoni tal-informazzjoni fil-kuntest ta’ JCO għandha tittejjeb. Informazzjoni dwar l-oriġini ġeografika tal-kunsinni illegali tat-tabakk tista' tittejjeb permezz ta’ analiżi teknika tal-kampjuni minn prodotti kkonfiskati fl-Istati Membri. 4.3.1.3. L-għodod u t-tagħmir tal-IT Fir-rigward tal-għodod tal-IT eżistenti bħal pereżempju CIGINFO, l-Istati Membri għandhom jiġu inkoraġġuti sabiex jużaw il-potenzjal sħiħ tagħhom. Fl-istess ħin, il-Kummissjoni se żżid ir-rispons tagħha dwar ir-riżultati tal-analiżi tagħha tal-konfiski. Il-Kummissjoni u l-awtoritajiet tal-Istati Membri jistgħu jesploraw l-użu tad-dejta tal-Messaġġ tal-Istatus tal-Kontejner (Container Status Message - CSM) biex jimmiraw il-kunsinni bil-baħar suspettużi relatati mal-kuntrabandu tas-sigarretti. Se jiġu esplorati wkoll il-possibilitajiet għal użu aktar effettiv ta’ tagħmir ieħor bħal pereżempju infrastruttura relatata mal-għodda awtomatizzata għar-rikonoxximent tal-pjanċi tar-reġistrazzjoni u tal-kodiċi tal-kontejner (billi tinqasam l-informazzjoni miksuba permezz tal-għodda fil-livell reġjonali jew tal-UE). Għandu jiġi kkunsidrat l-użu tal-ATIS[42] biex jinġabru x-xejriet ibbażati fuq l-analitika tad-dejta sabiex l-Istati Membri jiġu appoġġati fil-mira tagħhom tar-riskju operattiv. Eżerċizzju simili fuq il-bażi tat-tranżazzjonijiet tal-EMCS jista’ jiġi previst ukoll. Il-modernizzazzjoni tad-dwana, inklużi l-infrastruttura u t-tagħmir, possibbilment tista’ tiġi appoġġata aħjar mill-fondi strutturali tal-UE fil-ġejjieni jekk l-Istati Membri tal-UE huma konxji u jipprijoritizzaw l-għan fil-pakketti nazzjonali tagħhom skont dan. 4.3.1.4. Il-kooperazzjoni bejn l-awtoritajiet tal-UE Barra minn azzjonijiet speċifiċi biex tittejjeb il-kondiviżjoni tal-informazzjoni dwar ir-riskju u użu aħjar tad-dejta dwar il-katina tal-provvista permezz tal-iżvilupp ta’ għodod u metodi komuni għall-ġestjoni tar-riskji komuni fil-livell tal-UE kif identifikati fil-Komunikazzjoni dwar il-Ġestjoni tar-Riskju, ir-riforma ppjanata tal-Uffiċċju Ewropew Kontra l-Frodi (OLAF) għandha twitti t-triq għal kooperazzjoni msaħħa bejn l-OLAF, l-EUROPOL, l-EUROJUST u l-FRONTEX fil-kuntest tal-investigazzjonijiet[43]. Il-ftehim misjub għad irid jiġi formalizzat. Il-proposta għal riforma tal-EUROPOL[44] ukoll wittiet it-triq għal skambju mtejjeb tal-informazzjoni għall-investigazzjonijiet. Il-kondiviżjoni tal-informazzjoni u l-intelliġenza bejn l-awtoritajiet differenti involuti fil-protezzjoni tal-fruntieri esterni tikkontribwixxi għall-prevenzjoni u l-ġlieda kontra din it-tip partikolari tal-kriminalità transfruntiera. Għalhekk huwa importanti li l-OLAF u l-FRONTEX jikkondividu l-intelliġenza taħt s-sistema EUROSUR fil-livell tal-UE, u li l-awtoritajiet doganali jieħdu sehem u jipprovdu kontribut fil-livell nazzjonali għas-sistema tal-EUROSUR[45]. 4.3.1.5. Iz-zona(i) problematika/problematiċi speċifika/speċifiċi Il-problema speċifika u akuta u tal-Greċja bħala punt ta’ dħul ewlieni se tiġi indirizzata fil-kuntest tat-Task Force għall-Greċja[46] u l-għajnuna teknika mogħtija għar-riforma tas-Segretarjat Ġenerali għad-Dħul Pubbliku. Il-Kummissjoni se - torganizza aktar azzjonijiet immirati fl-UE u/jew ma’ pajjiżi terzi bl-użu tal-aktar għodod xierqa eżistenti bħal pereżempju l-PCAs, il-JCOs reġjonali u/jew internazzjonali; - tindirizza n-nuqqasijiet identifikati fl-Operazzjonijiet Doganali Konġunti; - tkompli l-ħidma tagħha fuq ir-riċerka xjentifika u l-metodi analitiċi fil-ġlieda kontra l-kummerċ illegali tat-tabakk; - tipprovdi aktar rispons lill-Istati Membri fir-rigward tal-analiżi tal-konfiski; - tipproponi miżuri biex jgħaqqdu u jiġbru, fil-livell ċentrali, l-informazzjoni miksuba permezz tal-għodda awtomatizzata għar-rikonoxximent tal-pjanċi tar-reġistrazzjoni u tal-kodiċi tal-kontejner, sabiex tagħmel l-informazzjoni disponibbli għall-Istati Membri l-oħra; - tipprovdi assistenza addizzjonali lill-awtoritajiet doganali tal-Istati Membri sabiex jidentifikaw programmi disponibbli attwalment u futuri sabiex tiġi appoġġata u modernizzata d-dwana tal-UE f’termini ta’ infrastruttura doganali, tagħmir (inkluż għal Laboratorji Doganali), sistemi u servizzi; - tiffaċilita l-aċċess fir-rigward tal-użu tal-Istati Membri jużaw ta’ strumenti u programmi ta' finanzjament disponibbli u futuri; - tindirizza l-problemi speċifiċi fil-Greċja permezz ta’ azzjoni xierqa fil-kuntest tat-Task Force għall-Greċja. Il-Kummissjoni u l-Istati Membri għandhom - fuq il-bażi tar-riżultati tal-PCA, jiddefinixxu u jimplimentaw rakkomandazzjonijiet biex tissaħħaħ il-kapaċità tal-UE fl-identifikazzjoni tal-kuntrabandu tas-sigaretti. Il-Parlament Ewropew u l-Kunsill għandhom jadottaw - malajr kemm jista' jkun, l-analiżi pendenti tar-Regolament OLAF; - il-proposta tal-Kummissjoni għal riforma tal-EUROPOL. L-Istati Membri għandhom itejbu r-rappurtar f’CIGINFO. 4.3.1.6. Il-kondiviżjoni tal-għarfien espert u tal-aħjar prattiki Bħala miżura ġenerali, huwa essenzjali li jiġu ottimizzati u kkoordinati r-riżorsi disponibbli kemm fil-livell nazzjonali kif ukoll f’dak tal-UE biex tissaħħaħ l-abbiltà u l-kapaċità tal-infurzar. Speċifikament fil-qasam tal-kutrabandu internazzjonali tas-sigaretti, l-implimentazzjoni b’suċċess tal-istrateġiji nazzjonali kkontribwiet għat-tnaqqis tal-kummerċ illegali f’għadd ta’ pajjiżi tal-UE. Il-kondiviżjoni tal-esperjenza u l-għarfien espert tista’ toħloq sinerġiji importanti u tippermetti l-identifikazzjoni tal-aktar teknoloġiji u metodi reċenti u effiċjenti għall-prevenzjoni u d-detezzjoni. Din il-kondiviżjoni tal-għarfien espert, kif ukoll ippuljar futur tar-riżorsi huma għanijiet fundamentali tal-Programm tal-2020 Dwana u FISCALIS[47]. Dawn jistgħu wkoll parzjalment jiġu appoġġati fil-ġlieda kontra l-frodi permezz tal-programm Hercules III. Il-ġlieda kontra l-attività kriminali transfruntiera tista' tiġt appoġġata wkoll permezz tal-Fond għas-Sigurtà Interna, l-istrument għall-appoġġ finanzjarju għall-ġestjoni tal-fruntieri u l-politika komuni dwar il-viża[48]. Il-kondiviżjoni tal-prattiki nazzjonali fil-ġlieda kontra l-kriminalità doganali (l-aktar il-kuntrabandu) titwettaq fil-Grupp ta' Ħidma dwar il-Kooperazzjoni Doganali tal-Kunsill. Grupp speċifiku impenja ruħu biex itejjeb il-possibbiltajiet biex tiġi indirizzata t-theddida tal-kriminalità serja u organizzata fil-kuntrabandu tat-tabakk, permezz ta’ forom ġodda ta’ kooperazzjoni u tekniki investigattivi[49]. Approċċ koordinat jista' jiġi kkunsidrat ukoll għat-taħriġ tal-persunal differenti tal-infurzar tal-liġi dwar l-ispeċifiċitajiet tal-kummerċ fil-prodotti tat-tabakk, li huwa kumpless ħafna anki fil-forma leġittima tiegħu. Miżuri speċifiċi u l-kondiviżjoni tal-esperjenza dwar l-indirizzar tal-korruzzjoni jistgħu jitwettqu wkoll fil-livell tal-UE. Għal dawn il-finijiet, il-Kummissjoni għandha tgħin lill-Istati Membri biex jorganizzaw skambji ta’ persunal bejn l-awtoritajiet kompetenti nazzjonali involuti fl-isforzi kontra l-kutrabandu. Il-Kummissjoni se - tiżviluppa modulu ta' taħriġ speċjalizzat għall-awtoritajiet tal-infurzar tal-liġi, flimkien mal-Istati Membri, is-CEPOL u (fil-futur) l-Europol; - tassisti lill-Istati Membri fl-iżgurar tal-kondiviżjoni tal-aħjar prattiki fil-ġlieda kontra l-kriminalità doganali u l-ġlieda kontra l-korruzzjoni, inkluż billi tipprovdi assistenza finanzjarja mill-programm Hercule għall-iskop ta’ skambju tal-persunal. 4.3.2. It-tisħiħ tal-kooperazzjoni mal-pajjiżi ewlenin tas-sors u tat-tranżitu Il-pajjiżi tas-sorsi u tat-tranżitu ewlenin għandhom jikkondividu l-informazzjoni dwar il-produzzjoni u d-distribuzzjoni tas-sigarretti legali tagħhom, il-valutazzjonijiet tat-theddid u l-informazzjoni marbuta mal-kriminalità organizzata, kif ukoll il-kooperazzjoni u l-assistenza f’investigazzjonijiet konkreti. Għal dan l-għan, l-UE għandha tagħmel użu aħjar mill-oqfsa eżistenti ta’ kooperazzjoni maċ-Ċina bħal pereżempju l-qafas eżistenti maħluq taħt il-Ftehim dwar il-Kooperazzjoni Doganali u l-Għajnuna Amministrattiva Reċiproka (CCMAA[50]) u tqajjem il-problema fi ħdanhom. L-UE għandha tuża wkoll il-Ftehimiet ta’ Assoċjazzjoni attwali u futuri mal-Pajjiżi Ewropej tal-Viċinat u l-Ftehimiet ta’ Stabbilizzazzjoni u Assoċjazzjoni mal-Balkani tal-Punent sal-potenzjal sħiħ tagħhom. Għalhekk, il-kwistjoni għandha titqajjem b’mod sistematiku fil-laqgħat ministerjali kompetenti taħt il-Politika tal-Viċinat kif ukoll fis-Seminars ta' Livell Għoli dwar il-Kooperazzjoni Doganali. Għandhom jittieħdu passi biex jinkoraġġixxu approċċi armonizzati lejn il-konverġenza tal-istrutturi u r-rati tas-sisa bejn il-pajjiżi msieħba fil-viċinat, permezz ta' fora multilaterali eżeistenti jew li għadhom kif ġew stabbiliti, biex jitnaqqsu sal-minimu l-inċentivi għall-kuntrabandu kkawżati minn diskrepanzi bejn il-pajjiżi. L-implimentazzjoni tal-Oqfsa Strateġiċi għall-kooperazzjoni doganali mar-Russja, l-Ukraina u l-Moldova għandha tkompli, b'mod partikolari f’termini tat-twaqqif ta’ mekkaniżmi li jippermettu d-diskussjoni tal-kooperazzjoni fl-indirizzar tal-frodi doganali, inklużi azzjonijiet konġunti possibbli, u qafas simili għandu jiġi approvat mal-Bjelorussja. In-negozjati ta’ Arranġamenti ta’ Kooperazzjoni Amministrattiva bejn l-OLAF u d-Dwana tal-Ukraina u l-Moldova għandhom jiġu ffinalizzati sa Lulju 2013, u għandhom jinbdew in-negozjati mar-Russja u l-Bjelorussja. Għalkemm ma hemm l-ebda qafas bilaterali għall-kooperazzjoni mal-UAE, l-UE trid tindirizza l-problema mal-UAE fil-livell politiku, issaħħaħ il-kontrolli tal-UE fuq il-kunsinni li ġejjin mill-UAE u torganizza operazzjonijiet immirati. L-UE għandha wkoll tkompli tipprovdi assistenza teknika u finanzjarja lill-pajjiżi Ewropej tal-Viċinat, il-Balkani tal-Punent u t-Turkija sabiex jiġġieldu kontra l-kummerċ illegali, inkluża l-korruzzjoni fid-dwana u f'awtoritajiet oħra li jinfurzaw il-liġi. Il-ftehimiet ta’ sħubija u kooperazzjoni mal-Vjetnam, il-Malasja u Singapor[51] ukoll għandhom iservu bħala bażi għall-kooperazzjoni msaħħa fil-ġlieda kontra l-kriminalità organizzata. Id-dispożizzjonijiet kontra l-frodi proposti fi ftehimiet tal-kummerċ ħieles (FTA) ma’ dawn il-pajjiżi għandhom jintużaw għall-kooperazzjoni msaħħa fi kwistjonijiet doganali. Tali dispożizzjonijiet kontra l-frodi se jiġu sistematikament proposti fil-ftehimiet internazzjonali kollha ta' kummerċ u/jew ta’ kooperazzjoni tal-UE. Id-dħul fis-seħħ u l-implimentazzjoni tal-protokoll tal-FCTC se jġibu magħhom dimensjoni ġdida għall-ġlieda kontra l-kummerċ illegali wkoll f’livell dinji, permezz tar-reġim ta' lokalizzazzjoni u traċċar u l-punt fokali dinji għall-kondiviżjoni tal-informazzjoni li jinsab fis-Segretarjat tad-WHO FCTC, u wkoll billi tittejjeb il-kooperazzjoni ġudizzjarja fi kwistjonijiet kriminali u l-assistenza legali reċiproka fi kwistjonijiet legali. Minbarra d-WHO innifsu, id-WCO u l-Interpol ukoll jistgħu jaqdu rwol importanti biex iħeġġu lill-membri tagħhom biex jirratifikaw u jimplimentaw il-protokoll tal-FCTC u jieħdu miżuri effiċjenti fuq dik il-bażi. Il-Kummissjoni se - tintensifika l-ħidma tagħha maċ-Ċina, il-pajjiżi Ewropej tal-Viċinat, ir-Russja, il-Balkani tal-Punent u t-Turkija fl-oqsma tal-kooperazzjoni doganali u l-ġlieda kontra l-kuntrabandu tas-sigarretti; - teżamina l-utilità tal-istazzjonar ta' uffiċjali ta’ kollegament tal-UE addizzjonali f'pajjiżi tas-sors u tat-tranżitu importanti; - tipproponi dispożizzjonijiet kontra l-frodi relevanti biex jiġu inklużi b’mod sistematiku fil-mandati ta’ nnegozjar għal ftehimiet internazzjonali rilevanti; - tippromwovi l-firma, ir-ratifika u l-implimentazzjoni tal-protokoll tal-FCTC b’mod partikolari mill-pajjiżi tas-sors ewlenin, inter alia permezz ta’ kooperazzjoni mill-qrib mad-WCO u koperazzjoni msaħħa mal-Interpol u permezz ta’ appoġġ finanzjarju u assistenza teknika lis-segretarjat tad-WHO FCTC u lill-pajjiżi mhux tal-UE; Il-Kummissjoni u s-Servizz Ewropew għall-Azzjoni Esterna (SEAE) se jqajmu l-kwistjoni tat-traffiku illegali tat-tabakk b’mod sistematiku fil-livell tal-UE mal-pajjiżi tas-sors u tat-tranżitu ewlenin, b’mod partikolari l-UAE. Il-Kummissjoni se tipproponi pjanijiet ta’ azzjoni konġunta bejn l-UE u l-pajjiżi tas-sors ewlenin. Il-Kummissjoni se tiżgura u l-Istati Membri għandhom jiżguraw il-kooperazzjoni mal-punt fokali dinji għall-kondiviżjoni tal-informazzjoni fis-Segretarjat tad-WHO FCTC. 4.4. It-tisħiħ tas-sanzjonijiet F’termini ta’ diżinċentivi, sanzjonijiet effettivi u dissważivi, inklużi sanzjonijiet kriminali huma meħtieġa fl-UE kollha biex jitnaqqas b'suċċess il-kummerċ illegali tat-tabakk. Il-Kummissjoni se titlob li jsir studju estern dwar il-penali eżistenti fl-Istati Membri li jirrigwardaw speċifikament il-kummerċ illegali tal-prodotti tat-tabakk u b’mod partikulari l-kuntrabandu, kif ukoll il-mod kif inhuma applikati mill-qrati. Diversi inizjattivi eżistenti u aktar ġenerali diġà joffru l-possibbiltà biex jiżdiedu d-diżinċentivi għall-kummerċ illegali tat-tabakk. L-ewwel nett, id-dispożizzjonijiet tal-Protokoll WHO FCTC adottat reċentement jeħtieġu li l-Partijiet Kontraenti jadottaw miżuri leġiżlattivi u miżuri oħrajn biex tiġi stabbilita bħala illegali lista ta’ kondotti skont il-liġi nazzjonali tagħhom, u li jiġi żgurat li l-persuni responsabbli għall-kondotta illegali jkunu soġġetti għal sanzjonijiet kriminali jew mhux kriminali effettivi, proporzjonati u dissważivi. L-istudju li għandu jitnieda se jimmonitorja wkoll il-konformità mal-protokoll tal-FCTC, u fuq il-bażi tar-riżultati, il-Kummissjoni se tikkunsidra li tipproponi azzjoni leġiżlattiva. Barra minn hekk, il-Kummissjoni diġà pproponiet f’Lulju 2012 l-adozzjoni ta’ Direttiva dwar il-ġlieda kontra l-frodi li jaffettwaw l-interessi finanzjarji tal-Unjoni permezz tal-liġi kriminali (“id-Direttiva PIF”)[52] li tarmonizza d-definizzjonijiet tar-reati, il-livelli ta’ sanzjonijiet minimi u massimi u l-perjodi tal-limitazzjonijiet taż-żmien li għadhom ivarjaw fl-Istati Membri tal-UE. Jekk tintuża mill-Istati Membri, din tista’ tikkontribwixxi għall-isforz sabiex tiġi indirizzata l-problema ta’ sanzjonijiet differenti fl-Istati Membri. Barra minn hekk, il-Kummissjoni se tipproponi fl-2013 approssimazzjoni tad-definizzjonijiet tal-ksur doganali u tas-sanzjonijiet mhux kriminali. Il-Kummissjoni se - twettaq studju estern dwar il-penali eżistenti fl-Istati Membri li l-għan tiegħu se jkun ukoll li janalizza t-traspożizzjonijiet tal-Protokoll FCTC; - tressaq proposta għall-approssimazzjoni tad-definizzjonijiet tal-ksur doganali u tas-sanzjonijiet mhux kriminali. 5. Konklużjoni Il-ġlieda kontra l-kummerċ illegali tal-prodotti tat-tabakk titlob impenn politiku u azzjonijiet konkreti sabiex jiġu protetti l-interessi finanzjarji tal-UE u l-Istati Membri, biex tiġi miġġielda l-kriminalità transfruntiera u biex ikunu protetti ċ-ċittadini minn oġġetti li ma jikkonformawx mal-leġiżlazzjoni dwar il-kontroll tat-tabakk. Ġew adottati ċerti miżuri u inizjattivi u qed jiġu implimentati. Qed ikunu ppreparati oħrajn, u oħrajn saħansitra, jeħtieġu li jiġu rinfurzati. Fuq kollox, il-problema tal-kuntrabandu tat-tabakk hija waħda kumplessa u problema dinjija. Għal riżultati effettivi, jeħtieġ li tiġi indirizzata b’mod komprensiv, kemm ġeografikament kif ukoll f’termini ta’ regoli, riżorsi u proċeduri li jindirizzaw id-domanda, il-provvista, il-kontroll u l-infurzar. L-implimentazzjoni tal-Istrateġija stabbilita f’din il-Komunikazzjoni u l-miżuri u l-azzjonijiet assoċjati magħha, stabbiliti fil-Pjan ta’ Azzjoni mehmuż, tindirizza l-problemi u l-motivaturi identifikati u b’hekk issaħħaħ b'mod sinifikanti l-ġlieda kontra l-kummerċ illegali fl-UE u tappoġġa l-implimentazzjoni tal-miżuri u l-politiki eżistenti. Il-Kummissjoni tistieden lill-Parlament Ewropew u lill-Kunsill sabiex jiddiskutu l-miżuri proposti f’din il-Komunikazzjoni u l-Pjan ta’ Azzjoni tagħha u biex tappoġġa lill-Kummissjoni u lill-Istati Membri fl-implimentazzjoni tagħhom. Il-Kummissjoni se timmonitorja l-implimentazzjoni tal-Pjan ta’ Azzjoni, li għandu jiġi konkluż sal-aħħar tal-2015, b’mod partikolari l-effetti tiegħu fuq id-diversi motivaturi tal-problema, u se tħejji rapport wara tliet snin mill-pubblikazzjoni ta’ din il-Komunikazzjoni. [1] F'din il-Komunikazzjoni, it-terminu "kummerċ illegali" għandu jinftiehem li jinkludi tipi differenti ta' kuntrabandu (internazzjonali) ta' prodotti tat-tabakk ġenwini u foloz (l-aktar is-sigarretti), kif ukoll il-produzzjoni u d-distribuzzjoni interni illegali tal-UE. [2] L-istima hija bbażata fuq konfiski rrappurtati mill-Istati Membri li jammontaw għal 4,5 – 4,6 biljun sigarrett kull sena bejn l-2005 u l-2011. [3] Inklużi l-marki kummerċjali tal-erba' produtturi dinjija ewlenin: Philip Morris International, Japan Tobacco International, British American Tobacco u Imperial Tobacco Limited. [4] Għall-fini ta' din il-Komunikazzjoni, l-espressjoni "Marki kummerċjali oħra" tintuża biex tiddeskrivi l-marki kummerċjali mhux prodotti mill-erba' manifatturi li magħhom l-UE u l-Istati Membri għandhom Ftehimiet ta' Kooperazzjoni. Dawn is-sigarretti ta' spiss jissejħu "cheap whites". [5] Pereżempju fir-rigward tal-dispożizzjonijiet dwar l-ingredjenti u l-preżentazzjoni obbligatorja tat-twissijiet għas-saħħa fuq il-pakkett. [6] Philip Morris International (Lulju 2004), Japan Tobacco International (Diċembru 2007), British American Tobacco (Lulju 2010) and Imperial Tobacco Limited (Settembru 2010), ara fuq http://ec.europa.eu/anti_fraud/investigations/eu-revenue/cigarette_smuggling_en.htm. [7] Id-Dokument ta' Ħidma tal-Persunal tal-Kummissjoni li jakkumpanja l-Istrateġija tal-Kummissjoni Kontra l-Frodi, Brussell, 24.6.2011, SEC(2011) 791 final, aktar 'il quddiem imsejjaħ il-"Pjan ta' Azzjoni tal-Fruntiera tal-Lvant". [8] Ara l-Kapitolu 2. [9] Protokoll biex jiġi eliminat il-kummerċ illegali tal-prodotti tat-tabakk (aktar 'il quddiem imsejjaħ il-"Protokoll FCTC"). [10] Is-Sistema tal-Movimenti u tal-Kontrolli tas-Sisa, ara n-nota f'qiegħ il-paġna 29. [11] Pereżempju: Luk Joossens, Pricing Policies and Control of Tobacco in Europe (PPACTE), Work Package 5, deliverable 5.2: Illicit tobacco trade in Europe: issues and solutions, Awwissu 2011 li jinsab fuq: http://www.ppacte.eu/index.php?option=com_docman&task=cat_view&grid=65&Itemid=29 (aktar 'il quddiem imsejjaħ "Joossens"); World Bank Economics of Tobacco Toolkit, Understand, Measure and Combat Tobacco Smuggling, David Merriman, 2001, disponibbli fuq http://siteresources.worldbank.org/INTPH/Resources/7Smuggling.pdf. [12] Għal din il-Komunikazzjoni, l-analiżi kienet ibbażata l-aktar fuq l-informazzjoni uffiċjali (ir-rapporti dwar il-konfiski) dwar il-provenjenza, it-tipi u l-marki kummerċjali tal-prodotti li ġiet ipprovduta mill-awtoritajiet tal-Istati Membri lill-Kummissjoni (OLAF) permezz tas-Sistema ta' Informazzjoni għal Kontra l-Frodi (is-submodulu CIGINFO maħluq fuq il-bażi tat-Titolu II tar-Regolament tal-Kunsill 515/1997/KE tat-13 ta' Marzu 1997, ĠU L 82,22.3.1997, p. 1.) fl-2010 u l-2011, u fuq l-informazzjoni pprovduta lill-OLAF mill-Istati Membri fil-qafas tal-Grupp ta' Ħidma dwar is-Sigarretti (laqgħa annwali li tiġi organizzata mill-OLAF mal-awtoritajiet mill-Istati Membri tal-UE u xi pajjiżi mhux tal-UE), ikkumplimentata b'rapporti tal-industrija (jiġifieri informazzjoni pprovduta mill-erba' manifatturi tat-tabakk li magħhom l-UE għandha Ftehimiet ta' Kooperazzjoni legalment vinkolanti u l-Project Star Report), ir-Rapporti dwar it-Tabakk mill-Organizzazzjoni Dinjija Doganali (World Customs Organisation - WCO), kif ukoll fuq analiżi tat-theddid u tar-riskji mwettqa mill-EUROPOL u l-FRONTEX. [13] Joossens, p. 13. [14] Il-Project Star Report tal-KMPG tal-2012, ikkummissjonat minn Philip Morris International Management S.A., http://www.pmi.com/eng/media_center/media_kit/Documents/Project_Star_2012_Final_Report.pdf [15] Skont l-aħħar Rapport dwar it-Tabakk u d-Dwana tal-2011 tad-WCO, is-sigarretti jibqgħu l-isfida ewlenija fuq livell dinji, wkoll. [16] Fiċ-Ċina, il-portijiet ta' Shekou, Xiamen, Guang, Zho, Huang Pou, Ningbo u Yantian ġew sinjalati l-aktar ta' spiss mill-Istati Membri; fl-UAE l-portijiet sinjalati huma dawk ta' Jebel Ali u Dubaj. [17] Bħal pereżempju Richman, Manchester, Marble, Gold Mount, Capital. [18] Ara pereżempju il-Ħarsa Ġenerali Annwali tal-fruntiera tal-Lvant, 2012, http://www.frontex.europa.eu/assets/Publications/Risk_Analysis/EB_AO.pdf. [19] Ara wkoll ir-Rapport tal-EUROPOL tal-2011 dwar il-Valutazzjoni tat-Theddid tal-Kriminalità Organizzata fl-UE (Organised Crime Threat Assessment - OCTA) fuq http://www.europol.europa.eu/publications/European_Organised_Crime_Threat_Assessment_(OCTA)/OCTA_2011.pdf, p. 24-25. [20] Ara n-nota f'qiegħ il-paġna 4. [21] Pereżempju Jin Ling. [22] Pereżempju Fest, Richman, Gold Mount. [23] Pereżmpju Raquel, Gold Classic. [24] Hemm madwar 200 dazju preferenzjali u mhux preferenzjali differenti applikabbli għall-prodotti tat-tabakk. [25] Bħal-pereżempju t-tabakk mhux maħdum, is-cigarillos (b'marki kummerċjali bħal “Next, Partner, Braniff, Skjold” eċċ.), tabakk tad-dieta (tabakk imwessa' bis-silġ imnixxef), it-tabakk tal-pipa tal-ilma eċċ. [26] Dawn iż-żoni griżi prinċipalment jikkonċernaw id-definizzjonijiet ta’ “vjaġġaturi” u “okkażjonalment jidħlu fl-UE meta jkunu ġejjin minn pajjiż terz”. [27] Pereżempju: ir-rekwiżiti ta' identifikazzjoni tal-klijenti; ir-rekwiżiti għall-monitoraġġ tal-bejgħ sabiex jiġi żgurat li l-kwantitajiet huma proporzjonali mad-domanda fis-suq maħsub, ir-rappurtar lill-awtoritajiet ta’ kwalunkwe evidenza li l-klijent huwa involut f’attivitajiet illegali. [28] Il-kooperazzjoni doganali/l-assistenza reċiproka fuq il-bażi tar-Regolament 515/1997; l-infrastrutturi tal-IT: AFIS (Sistema ta' Informazzjoni Kontra l-Frodi- Anti-Fraud Information System) u MAB (Mutual Assistance Broker); CIS (Sistema ta’ Informazzjoni Doganali - Customs Information System) [29] Pereżempju CRMS (Sistema Doganali għall-Ġestjoni tar-Riskju - Customs Risk Management System) /RIF (Formola ta' Informazzjoni dwar ir-Riskju - Risk Information Form) – l-Artikolu 13 tar-Regolament tal-Kunsill (KEE) Nru 2913/92 li jwaqqaf il-Kodiċi Doganali tal-Komunità ĠU L 302, 19.10.1992, p. 1–50, u l-Article 4g tar-Regolament tal-Kummissjoni (KEE) Nru 2454/93 li jiffissa d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 li jistabbilixxi il-Kodiċi Doganali Komunitarju, ĠU L 253, 11.10.1993, p. 1–766, NCTS (Sistema ta’ Tranżitu Ġdida Kompjuterizzata - New Computerised Transit System) – l-Artikolu 353 tar-Regolament tal-Kummissjoni Nru 2454/93, EMCS (Sistema tal-Movimenti u tal-Kontrolli tas-Sisa - Excise Movement and Control System) – ir-Regolament tal-Kummissjoni (KE) Nru 684/2009 tal-24 ta' Lulju 2009 li jimplimenta d-Direttiva tal-Kunsill 2008/118/KE fir-rigward tal-proċeduri kompjuterizzati għall-moviment ta’ prodotti tas-sisa taħt sospensjoni tad-dazju tas-sisa, ĠU L 197, 29.7.2009, p. 24–64, VIES (Sistema ta' Skambju ta' Informazzjoni dwar il-VAT - VAT information exchange system) –ir-Regolament tal-Kunsill (UE) Nru 904/2010 tas-7 ta’ Ottubru 2010 dwar il-kooperazzjoni amministrattiva u l-ġlieda kontra l-frodi fil-qasam tat-taxxa fuq il-valur miżjud, ĠU L 268, 12.10.2010, p. 1–18, VIESCLO (Uffiċċju Ċentrali ta' Kollegament għat-Tassazzjoni Indiretta - Central Liaison office for indirect taxation). [30] CRMS/RIF. [31] NCTS. [32] COM(2012) 793, 8.1.2013. [33] Ir-Regolament tal-Kunsill (KE) Nru 2007/2004 tas-26 ta’ Ottubru 2004 li jistabbilixxi Aġenzija Ewropea għall-Ġestjoni ta' Koperazzjoni Operazzjonali fil-Fruntieri Esterni tal-Istati Membri tal-Unjoni Ewropea, ĠU L 349, 25.11.2004, p. 1. [34] Id-Deċiżjoni tal-Kunsill 2002/187/JHA tat-28 ta’ Frar 2002, ĠU L 63, 6.3.2002, p. 1. [35] Pereżempju Study on Anti-corruption measures in EU border control (Studju dwar miżuri kontra l-korruzzjoni fil-kontroll tal-fruntiera tal-UE), Gounev, Philip/Dzhekova, Rositsa/Bezlov, Tihomir, 2012, http://www.frontex.europa.eu/assets/Publications/Research/Study_on_anticorruption_measures_in_EU_border_control.pdf; Integrated Report on Pricing Policies and Tobacco Control (Rapport Integrat dwar il-Politiki ta’ Pprezzar u l-Kontroll tat-Tabakk), Studju mwettaq għall-Kummissjoni Ewropea taħt is-Seba’ Programm Qafas), Currie, Townsend, Leon Roux, Godfrey, Gallus, Gilmore, Levy, Nguyen, Rosenqvist, Clancy, 2012. [36] Ir-rapport finali tal-Istudju dwar l-Eżami tar-Rabtiet bejn il-Kriminalità Organizzata u l-Korruzzjoni (Study on Examining the links between organised Crime and Corruption), ta' Philip Gounev u Tihomir Bezlov, Ċentru għall-Istudju tad-Demokrazija, 2010, p. 96-97, http://ec.europa.eu/dgs/home-affairs/doc_centre/crime/docs/study_on_links_between_organised_crime_and_corruption_en.pdf. [37] Ċerti pajjiżi ġirien, b'mod inkwetanti, reċentement iddekriminalizzaw il-kuntrabandu tas-sigarretti. [38] Għas-sigarretti, il-Partijiet huma obbligati li jdaħħlu r-rekwiżit fi żmien ħames snin mid-dħul fis-seħħ tal-Protokoll, għal prodotti oħra tat-tabakk fi żmien 10 snin (l-Artikolu 8(3)). [39] COM(2012) 788 final tad-19.12.2012, Proposta għal Direttiva tal-Parlament Ewropew u tal-Kunsill dwar l-approssimazzjoni tal-liġijiet, ir-regolamenti u d-dispożizzjonijiet amministrattivi tal-Istati Membri rigward il-manifattura, il-preżentazzjoni u l-bejgħ tat-tabakk u prodotti relatati. [40] Ir-Regolament tal-Kummissjoni (KEE) Nru 2454/93, l-Artikoli 4g – 4j. [41] DOC 9947/4/11 LIMITE ENFOCUSTOMS 38 REV, Grupp ta' Proġett 4.6. tar-Raba' Pjan ta' Azzjoni tal-Istrateġija tal-2009 dwar il-kooperazzjoni doganali (Doc. 15198/09 ENFOCUSTOM 118 ENFOPOL 272). [42] Is- Sistema ta' Informazzjoni Kontra l-Frodi hija applikazzjoni tal-AFIS, ara n-nota f’qiegħ il-paġna 28. [43] COM(2011) 135 final. [44] COM(2013) 173 final. [45] Dokument ta’ Ħidma tal-Persunal tal-Kummissjoni li jiddetermina l-qafas tekniku u operattiv tas-Sistema Ewropea ta’ Sorveljanza tal-Fruntieri (EUROSUR) u l-azzjoni li għandha tittieħed għall-istabbiliment tagħha (SEC(2011) 145 final). [46] Din għandha tinkludi l-finanzjament ta’ tagħmir doganali addizzjonali taħt Hercule II u III, u ħidma mal-awtoritajiet nazzjonali Griegi sabiex ikunu identifikati u jitneħħew in-nuqqasijiet fil-kontrolli. [47] COM(2012) 464 final u COM(2012) 465 final. [48] COM(2011) 750 final. [49] Il-Grupp ta' Proġett dwar l-Azzjoni 5.1 "Għat-titjib tal-possibbiltajiet biex tiġi indirizzata t-theddida tal-kriminalità serja u organizzata fil-kuntrabandu tat-tabakk, permezz ta’ forom ġodda ta’ kooperazzjoni u tekniki investigattivi". [50] ĠU L 375, 23.12.2004, p. 20. [51] L-FSK mal-Vjetnam ġie ffirmat f’Ġunju 2012, in-negozjati ma’ Singapor u l-Malasja jinsabu fi stadju avvanzat. In-negozjati dwar l-FTA ma’ Singapor ġew konklużi f’Diċembru 2012. In-negozjati fuq l-FTAs ma’ pajjiżi oħra għadhom għaddejjin. [52] COM(2012) 363 final, 2012/0193 (COD), Proposta għal Direttiva tal-Parlament Ewropew u tal-Kunsill dwar il-ġlieda kontra l-frodi li jaffettwaw l-interessi finanzjarji tal-Unjoni permezz tal-liġi kriminali.